Hétfő – Mt 21:12-13.
Köszöntés: Amikor Jézus bevonult Jeruzsálembe, először a templomba ment. Jól ismerjük a történetet, amikor kiűzte a pénzváltókat a templomból. Ezen a három estén igyekszünk mi is ott lenni, ahol Jézus van. Nem külső szemlélőként, hanem résztvevőként átélni a templomtisztítás életújító eseményét. 
Istentiszteletünk elején a 191. éneket énekeljük, a 137. éneket majd az igehirdetés előtt. A végére pedig esti éneket választottam: 07.

Zsoltár: Zsolt 139:1,23-24
A templomtisztítás
Megvannak a magunk struktúrái, kialakult napirendünk, szokásaink. Elég zaklatott időket élünk – fontos, hogy legalább saját életterünket és időnket rendszerezzük, rendben tartsuk. Fontos, hogy átlássuk kapcsolatainkat, zökkenőmentes legyen gazdálkodásunk – minden váratlan kiadás felboríthatja belső nyugalmunkat. Gyakran a váratlan nagy bevétel is – mondjuk egy nagy nyeremény, vagy kiemelkedő örökség zavart okoz, felborítja a különben jó kapcsolatokat is. Nem véletlen, hogy örökségkor még erős kötelékű családokban is vita támad. Szóval rend a lelke mindennek!
Lehet, hogy nem a legjobb rendszerben élünk, de ezt szoktuk meg – vannak a demokráciának is hibái, de eddig nem találtak ki jobbat. Lehet, hogy nem a mi rendszerünk a legjobb – de biztonságos. Nem beszélgetek a szomszéddal kényes kérdésekről – mert nem akarom elveszíteni a jószomszédi viszonyt. 

Az egyháznak is megvan a maga rendszere. Milyen alkalmakat tartunk, vannak ünnepeink és hétköznapjaink, istentiszteleteink a megszokott formában, és énekeink, amelyeket legalább már hallottunk egyszer-kétszer, ha nem is tudjuk még kívülről. 
Szervezete is van az egyháznak, néha akadozik, néha olyan hivatalossá válik, de hát a közgyűlést Jézus parancsolta (vagy mégsem?). A gazdálkodása is rendezett – befizetem, amit kérnek – ja, hogy Jézus tizedről beszélt? Nem azt a szektások szokták fizetni. 
Szóval lehet, hogy nem a legjobb a gyülekezet működése, felépítése – de így szoktuk meg, így biztonságos. Igaz, Jézus az özvegyasszonyt és Zákeust állította például, akik minden vagyonukat az Úrnak szánták. Jézus azt mondta: Aki legnagyobb közöttetek, az legyen szolgátok. És teljes elkötelezettségről beszélt – aki engem követ, vegye fel keresztjét. 

Jézus bevonult Jeruzsálembe. Királyként fogadták – és magáról is mondta, hogy valóban király ő. S ha király, akkor arra a rendre formálja népét, amely hozzá illik. A templomtól kezdi ezt a teljes átalakítást. 
Jézus belép – és mindent felforgat. Most még csak a pénzváltók asztalát, nagypénteken majd az egész áldozati kultuszt is átalakítja. Ott derül majd ki, hogy Ő az igazi főpap – és Kajafás az Ő helyét bitorolja. És Ő az áldozat is – nem kell bárányok ezreit levágni a szabadulás reményében.

Jézus belép – nemcsak a templomba, hanem az életedbe is. 
S amikor belép, mindent felforgat – lehet, hogy ez az asztalborítás már lejátszódott a te életedben, s lehet, hogy még egyszer szükséged lesz erre. Nem neked kell mindent kidobálnod – ezt egyedül Jézus teheti meg. Hiszen egyedül ő tudja, mi illik Istenhez – és mi tartozik ehhez a mulandó világhoz. Ő, aki Istentől jött, aki a mennyből szállt alá, aki az egyedüli közbenjáró Isten és ember között – egyedül neki van joga és hatalma, hogy dolgaid felett ítéletet mondjon. Ezért imádkoztuk a zsoltárossal együtt: Vizsgálj meg, Istenem… nézd meg, nem járok-e téved úton! Mert amikor magunk ítélkezünk magunk felett, könnyen képmutatásba vagy éppen reménytelenségbe esünk. Jézus tud egyedül rendet rakni életünkben.
Ha a nagyhét eseményeit nem külső szemlélőként, katasztrófaturistaként akarod végignézni, hanem benne akarsz lenni, ha részese akarsz lenni az eseményeknek, akkor Jézus belép a te életedbe is – a legszentebb templomodba is – és lehet, hogy korbácsot fon, és kiűzi belőled, ami nem illik Istenhez. Boldog az az élet, amelybe belép Jézus. Boldog akkor is, ha felborul megszokott, biztonságosnak vélt rendje. Boldog az az élet, amelyet Jézus hatalmába vesz, és visszaadja eredeti küldetését. 

Uram, nyitva állok előtted. Tudod, milyen erőkkel védem felépített, megszokott rendemet. A gazdálkodásomat, a társadalmi helyzetemet, kapcsolatrendszeremet, napirendemet és mindazt, amit értékesnek tartok. Mégis, arra kérlek, hogy tisztíts meg mindentől, ami tőled elválaszt, és adj meg mindent, ami hozzád köt. Vezess az örökkévalóság útján! Ámen.